โพลเผยนักเศรษฐศาสตร์เชื่อศก.ปีนี้โต3%
กรุงเทพโพลล์เผยนักเศรษฐศาสตร์มองเศรษฐกิจไทยปีนี้โต3% ไม่ถึงเป้าที่คลังวางไว้ คาดประชุมกนง.29เม.ย.คงดอกเบี้ยนโยบาย
26 เม.ย. 2558

กรุงเทพโพลล์เผยนักเศรษฐศาสตร์มองเศรษฐกิจไทยปีนี้โต3% ไม่ถึงเป้าที่คลังวางไว้ คาดประชุมกนง.29เม.ย.คงดอกเบี้ยนโยบาย
เมื่อวันที่ 26 เม.ย. กรุงเทพโพลล์โดยศูนย์วิจัยมหาวิทยาลัยกรุงเทพร่วมกับคณะเศรษฐศาสตร์ เปิดเผยผลสำรวจความเห็น นักเศรษฐศาสตร์จากองค์กรชั้นนำ 25 แห่ง จำนวน 63 คน เรื่อง “คาดการณ์แนวโน้ม GDPและทิศทางดอกเบี้ย” โดยเก็บข้อมูลระหว่างวันที่ 1 – 21 เม.ย. 2558 ที่ผ่านมา พบว่า
นักเศรษฐศาสตร์ส่วนใหญ่ร้อยละ 76.2 เห็นว่า GDP ปี 58 ไม่น่าจะขยายตัวได้ตามเป้าหมายของกระทรวงการคลังที่ตั้งไว้ 3.9% และคาดว่าจะขยายตัวได้เพียง 3.0% เท่านั้น ขณะที่ร้อยละ 9.5 คาดว่า GDP น่าจะเติบโตได้ตามเป้าหมายที่ตั้งไว้ และมีเพียงร้อยละ 1.6 ที่คาดว่า GDP จะขยายตัวได้ 4.5% ที่เหลือร้อยละ 12.7 ไม่แน่ใจ
ในส่วนของทิศทางอัตราดอกเบี้ยนโยบายซึ่งจะมีการประชุมคณะกรรมการนโยบายการเงิน (กนง.) ในวันที่ 29 เม.ย.ที่จะถึงนี้ นักเศรษฐศาสตร์ส่วนใหญ่ร้อยละ 84.1 คาดว่า กนง. จะคงอัตราดอกเบี้ยนโยบายไว้ระดับเดิมที่ 1.75% มีเพียงร้อยละ 4.8 ที่คาดว่า กนง. จะปรับลดอัตราดอกเบี้ยนโยบายเป็น 1.50% ที่เหลือร้อยละ 11.1 ไม่แน่ใจ
เมื่อถามต่อว่า กนง. ควรปรับอัตราดอกเบี้ยนโยบายเป็นอย่างไร นักเศรษฐศาสตร์ส่วนใหญ่ร้อยละ 61.9 เห็นว่า กนง. ควรคงอัตราดอกเบี้ยนโยบายไว้ระดับเดิมที่ 1.75% ขณะที่ร้อยละ 22.2 เห็นว่า กนง. ควรปรับลดอัตราดอกเบี้ยนโยบาย ในจำนวนนี้นักเศรษฐศาสตร์ร้อยละ 15.9 เห็นว่าอัตราดอกเบี้ยนโยบายควรอยู่ที่ 1.50% นักเศรษฐศาสตร์ที่เหลือร้อยละ 6.3 เห็นว่าอัตราดอกเบี้ยนโยบายควรอยู่ที่ 1.25% ที่เหลือร้อยละ 15.9 ไม่แน่ใจ